मेरे पोर्टर ने मेरा लगेज कमरे में रखकर उसपर बंधी रस्सी खोलकर चला गया। मैंने सूखे कपड़े पहने गीले कपड़े फैलाए और डाइनिंग-रूम में गर्म कॉफी पीने चली गयी। वहाँ एलओ और अन्य वे यात्री बैठे हुए थे जो बहुत पहले पहुँच गए थे। एलओ कु.म.वि.नि. और भा.ति.सी.पु. बल के अधिकारियों से पल-पल की खबर ले रहे थे। खबर थी कि छतरी झरने के आगे भूस्खलन हुआ था और पहाड़ बहुत बुरी तरह गिर रहे थे। बार-बार तीर्थ-यात्रियों की गिनती हो रही थी कौन आ गया और कौन रह गया।